บอร์ดสลากฯถกวันนี้ รับมือรายย่อยโหมซื้อ
จับตาบอร์ดสลากฯ ถกแผนรับมือสั่งซื้อ-สั่งจองล่วงหน้า พร้อมอัดสินเชื่อให้
20 ต.ค. 2558

จับตาบอร์ดสลากฯ ถกแผนรับมือสั่งซื้อ-สั่งจองล่วงหน้า พร้อมอัดสินเชื่อให้
รายงานข่าวจากสำนักงานสลากกินแบ่งรัฐบาล เปิดเผยว่า ในวันที่ 20 ต.ค.นี้ ที่ประชุมคณะกรรมการ สลากฯ ที่มี พล.ท.อภิรัชต์ คงสมพงษ์ เป็นประธาน จะหารือผลการดำเนินงานตามโครงการสั่งซื้อ-สั่งจองสลากล่วงหน้าและบรรยากาศขายสลากทั่วประเทศ ว่ามีผลการดำเนินงานเป็นที่น่าพอใจหรือไม่
นอกจากนี้ จะมีการหารือกับ นายชาติชาย พยุหนาวีชัย ผู้อำนวยการธนาคารออมสิน ถึงการปล่อยสินเชื่อให้กับผู้ค้าสลากโดยผ่านโครงการธนาคารประชาชน อัตราดอกเบี้ยต่ำ 0.75-1.00% เพื่อให้ผู้ค้าสลากมีเงินทุนในการซื้อสลากไปจำหน่ายโดยไม่ต้องพึ่งเงินกู้นอกระบบ ซึ่งผู้ค้าจะต้องชำระคืนเงินต้นภายในงวดที่ 2 หลังจากที่ได้รับสินเชื่อไปแล้ว
“ต้องจับตาการประชุมบอร์ดสลากฯ วันนี้ว่าจะเปิดช่องจำหน่ายเพิ่มเติมหรือไม่ เพราะการดึงออมสินมาปล่อยกู้ คงต้องให้ผู้กู้ลงทะเบียนสมัครจากออมสิน รวมทั้งต้องดูว่ามติบอร์ดจะให้คงหรือเพิ่มยอดพิมพ์สลาก จากที่พิมพ์อยู่สูงสุดงวดละ 100 ล้านฉบับ เพราะหากพิมพ์มากไป ผู้ขายอาจขาดทุนเพราะมีสินค้าล้นตลาดได้” แหล่งข่าวเปิดเผย